
Informatīvais ziņojums
[bookmark: _Hlk57195359][bookmark: _Hlk57192155]“Par Eiropas Savienības Vispārējo lietu padomes 2022. gada 13. decembra sanāksmē izskatāmajiem jautājumiem”
Eiropas Savienības Ministru padomes sanāksmes darba kārtība
2022. gada 13. decembrī Briselē notiks Eiropas Savienības (turpmāk – ES) Vispārējo lietu padomes (turpmāk – VLP) sanāksme. Darba kārtībā ir iekļauti šādi jautājumi:
1) [bookmark: _Hlk112832654]Regula par politiskās reklāmas pārredzamību un mērķorientēšanu;  
2) 15.-16. decembra Eiropadomes sagatavošana; 
3) ES paplašināšanās, stabilizācijas un asociācijas process;
4) Ikgadējais tiesiskuma dialogs;
5) Likumdošanas programmēšana: Kopējā deklarācija par ES likumdošanas prioritātēm 2023.-2024. gadam; 
6) Viedokļu apmaiņa pēc Konferences par Eiropas nākotni atgriezeniskās saites pasākuma;
7) 2023. gada Eiropas semestris - Ceļa karte.
1. Regula par politiskās reklāmas pārredzamību un mērķorientēšanu 
2021. gada 25. novembrī Eiropas Komisija (turpmāk – EK) nāca klajā ar tā saucamo Demokrātijas stiprināšanas un vēlēšanu likumdošanas pakotni, kurā ir četri ES vēlēšanu reformai paredzēti tiesību aktu priekšlikumi, tai skaitā priekšlikums Eiropas Parlamenta un Padomes regulai par politiskās reklāmas pārredzamību un mērķorientēšanu[footnoteRef:2] (turpmāk – Regulas priekšlikums).  [2:  https://eur-lex.europa.eu/legal-content/LV/TXT/?uri=CELEX:52021PC0731] 

Francijas prezidentūras laikā ES Padomes daba grupu ietvaros notika aktīvs darbs pie šī Regulas priekšlikuma. Francijas prezidentūra vēlējās saņemt ES dalībvalstu atbalstu Regulas priekšlikuma pirmo trīs nodaļu virzīšanai daļējas vispārējās pieejas apstiprināšanai VLP 21.06. sanāksmes laikā. Tomēr ES dalībvalstis norādīja, ka Regulas priekšlikuma teksts nav gatavs, lai to VLP pieņemtu daļējā vispārējā pieejā, turklāt dalībvalstīm bija nepieciešams papildus laiks konsultācijām ar nacionālajiem parlamentiem un politiskajām partijām. Darbs pie Regulas priekšlikuma tika turpināts Čehijas prezidentūras laikā darba grupu līmenī. Vispārējo lietu padomes 2022. gada 13. decembra sanāksmē plānota regulas priekšlikuma vispārējās pieejas apstiprināšana.
2. 15.-16. decembra Eiropadomes sagatavošana
ES Vispārējo lietu padomē ir plānota diskusija par 2022. gada 15.-16. decembra Eiropadomes secinājumu projektu. Par 15.-16. decembra Eiropadomi tiek gatavota atsevišķa nacionālā pozīcija. 
3. ES paplašināšanās, stabilizācijas un asociācijas process
Padomē ir plānota diskusija un Padomes secinājumu apstiprināšana par Eiropas Savienības (ES) paplašināšanos un stabilizācijas un asociācijas procesu. Secinājumi balstīsies uz Eiropas Komisijas (EK) 2022. gada 12. oktobra paplašināšanās pakotni, kas ietver Rietumbalkānu valstu un Turcijas progresa novērtējumu un nosaka turpmāku reformu prioritātes. Pakotnē pirmo reizi tiek minētas jaunās ES kandidātvalstis Ukraina un Moldova, kā arī potenciālā kandidātvalsts Gruzija, par kurām progresa ziņojumi gaidāmi 2023. gada paplašināšanās pakotnes ietvarā. 
EK secina, ka Krievijas agresijas pret Ukrainu kontekstā, kad tiek apdraudēta noteikumos balstīta starptautiskā kārtība, vēl vairāk ir augusi paplašināšanās politikas nozīme, kas ir ilgtermiņa ieguldījums miera, stabilitātes, drošības un ekonomiskās izaugsmes nodrošināšanā Eiropā. ES interesēs ir, lai paplašināšanās valstis turpina ES integrācijas progresu, mērķtiecīgi īstenojot reformas demokrātijas, tiesiskuma, pamattiesību jomā un iestājoties par ES vērtībām. Savukārt ES ir jāturpina atbalsts reģiona ES reformu procesam un Krievijas kara Ukrainā seku mazināšanai. Svarīgi veicināt zaļo un digitālo pāreju, iestāties par kopējā Rietumbalkānu reģionālā tirgus izveidi, stiprināt noturību pret hibrīddraudiem, tostarp dezinformāciju, uzlabot kritiskās infrastruktūras noturību. 
EK norāda, ka Krievijas kara Ukrainā dēļ valstu ārpolitikas saskaņošana ar ES Kopējo ārējo un drošības politiku (KĀDP) ir būtisks ES integrācijas procesa aspekts. Albānijas, Melnkalnes un Ziemeļmaķedonijas 100% saskaņotība skaidri liecina par šo valstu stratēģisko izvēli. Atzinīgi tiek vērtēts Bosnijas un Hercegovinas saskaņotības pieaugums un Kosovas vienpusējā pievienošanās ES pozīcijām. 
EK rekomendē ES kandidātvalsts statusa piešķiršanu Bosnijai un Hercegovinai ar izpratni, ka tiks veikti nepieciešamie soļi demokrātijas un tiesiskuma stiprināšanai, kā arī atkārto rekomendāciju par vīzu liberalizāciju ar Kosovu, kas ir izpildījusi nepieciešamos kritērijus. EK norāda, ka Kosovai un Serbijai ir jāturpina iesaistīties dialogā, lai panāktu progresu attiecību normalizācijā, jāpilda iepriekšējās saistības un jāizvairās no vienpusējām darbībām. 
4. Ikgadējais tiesiskuma dialogs
[bookmark: _Hlk120002101]Sanāksmē plānota piektā diskusija par tiesiskuma situāciju piecās dalībvalstīs atbilstoši ES protokola kārtībai: Polijā, Portugālē, Rumānijā, Slovēnijā un Zviedrijā. Diskusija balstīsies uz 2022. gada 13. jūlijā publicēto Eiropas Komisijas otro ikgadējo ziņojumu par tiesiskuma situāciju ES. Ziņojuma sagatavošanā savu ieguldījumu devušas visas dalībvalstis, un Eiropas Komisijas veiktā analīze balstīta uz vienotu metodoloģiju visās dalībvalstīs. Plānota dalībvalstu diskusija un  dalīšanās pieredzē. 
Plānots īss EK ziņojums par katras izskatāmās valsts izvērtējumu tiesiskuma jomā, katras izskatāmās valsts prezentācija un atbildes uz citu dalībvalstu uzdotiem jautājumiem vai komentāriem. 
Diskusijas par konkrētām valstīm notiek katru pusgadu, savukārt horizontālā diskusija par tiesiskumu ES notiek reizi gadā.
5. Likumdošanas programmēšana: Kopējā deklarācija par ES likumdošanas prioritātēm 2023.-2024. gadam
Eiropas Komisija 2022. gada 18. oktobrī publicēja savu darba programmu 2023. gadam. EK darba programmā kopā ietvertas 43 jaunas politikas iniciatīvas, 32 līdz 38 jaunas likumdošanas iniciatīvas, 116 jau esoši priekšlikumi, 8  regulējuma vienkāršošanas iniciatīvas, 1 priekšlikums atsaukšanai, un 1 priekšlikums par atcelšanu.
Līdz gada beigām Eiropas Komisija, ES Padome un Eiropas Parlaments vienojas par kopīgu deklarāciju, kurā izklāstīti vispārējie mērķi un prioritātes nākamajam gadam un noteikti svarīgi politiskas nozīmes jautājumi, kurus būtu jāizskata prioritārā kārtībā. Š.g. 13. decembra VLP plānota kopīgās deklarācijas apstiprināšana, savukārt tās parakstīšana plānota 15.-16. decembra Eiropadomes laikā.

6. [bookmark: _Hlk120552073]Viedokļu apmaiņa pēc Konferences par Eiropas nākotni atgriezeniskās saites pasākuma
Konferences par Eiropas nākotni atgriezeniskās saites pasākums notika 2022. gada 2. decembrī Briselē. Pozīcijas izstrādes laikā pasākums vēl bija plānošanas stadijā. Atgriezeniskās saites pasākums plānots kā iespēja ES institūcijām (ES Padomei, Eiropas Komisijai un Eiropas Parlamentam) ziņot pilsoņiem, kā arī pilsoņiem izteikt savas atsauksmes un uzdot jautājumus par līdz šim paveikto un tālākajiem institūciju plāniem darbā ar Konferences noslēgumā tapušajā gala ziņojumā iekļauto priekšlikumu ieviešanu pusgadu pēc Konferences noslēguma. Pasākums tiek rīkots Eiropas Parlamenta telpās, hibrīda formātā. Latvijas ieskatā galvenā uzmanība atgriezeniskās saites pasākumā jāpievērš iedzīvotājiem un viņu atsauksmēm un priekšlikumiem.
7. 2023. gada Eiropas semestris - Ceļa karte
Čehijas prezidentūra un ienākošā Zviedrijas prezidentūra prezentēs 2023. gada Eiropas semestra ceļa karti (Roadmap). Ierasti, ceļa kartē tiek atspoguļots virzības grafiks ES ekonomikas, fiskālās, nodarbinātības un sociālās politikas koordinācijas procesam.  
[bookmark: _Hlk120520364]Š.g. 22. novembrī tika publicēta Eiropas Semestra rudens pakotne. Pakotnē ietilpst 2023. gada Ilgstpējīgas izaugsmes pētījums, rekomendācijas priekšlikums par eirozonas ekonomikas politiku, Brīdināšanas mehānisma ziņojums, Vienotā nodarbinātības ziņojuma priekšlikums un EK viedoklis par eirozonas dalībvalstu budžeta plānu priekšlikumiem.  Eiropas semestrī īpaša uzmanība tiks pievērsta izaicinājumiem, ko radījis Krievijas iebrukumus Ukrainā (augstās enerģijas cenas, inflācijas, piegāžu problēmas, pieaugošie parādi u.c.), kā arī tiks turpināta dalībvalstu nacionālo Atveseļošanas un noturības mehānisma (ANM) plānu ieviešanas sasaiste. Vienlaikus, provizoriski 2023. gada pavasarī EK publicēs plašākus vērtējumus par dalībvalstu ekonomisko situāciju jeb Valstu ziņojumus un valstu specifiskās rekomendācijas (CSR) nozaru politikām ārpus ANM plāniem.

[bookmark: _Hlk57195308]Latvijas delegācija ES Vispārējo lietu padomes 2022. gada 13. decembra sanāksmē

Delegācijas vadītājs:	Lelde Līce-Līcīte, vēstniece, pastāvīgā pārstāve Eiropas Savienībā.
Delegācijas dalībnieki:	Agnese Caune Vispārējo un institucionālo lietu nodaļas trešā sekretāre, ES koordinācijas un politiku departaments, Ārlietu ministrija;
[bookmark: _GoBack]Kārlis Kadeģis Pastāvīgo pārstāvju komitejas II daļas sagatavošanas nodaļas vecākais referents, ES koordinācijas un politiku departaments, Ārlietu ministrija.

	Iesniedzējs:   Ārlietu ministrs 

	          E.Rinkēvičs


 Vīza: Valsts sekretārs 						           Andris Pelšs

Linda Krūmiņa, 67016300
linda.krumina@mfa.gov.lv
AMzino_010416_VLP; Informatīvais ziņojums „Par Eiropas Savienības Vispārējo lietu padomes 2016. gada 11.-12. aprīļa neformālajā sanāksmē izskatāmajiem jautājumiem”

